Més de 1.000 jugadors de vòlei platja procedents d'Europa i Amèrica realitzen a la nostra ciutat el seu stage d'hivern a la platja de Gandia
04 abril 2024

## Més de 1.000 jugadors de vòlei platja procedents d'Europa i Amèrica realitzen a la nostra ciutat el seu stage d'hivern a la platja de Gandia04 abril 2024Última actualització: 04 abril 2024

![](../gestion/img/c098e43ad0d1d418a6d511ccf8583f2517fadd1fad8ca3de7f4c669e4209b3fb.jpg)  
  

El **regidor delegat d'Esports, Jesús Naveiro**, i la **regidora responsable de Turisme, Balbina Sendra**, han acudit aquest matí a la platja de Gandia per conéixer de primera mà una nova operativa que es desenvolupa a la nostra ciutat i intercanviar impressions amb **Marvin Polte i Pau Sapiña, de l'empresa Volley Tours**.  
  
La iniciativa està liderada per **dues empreses touroperadores que són Sunsation Beach i Volley Tours**, que generen operatives d'aquest tipus per tot Europa i porten a la platja de Gandia **més de 1.000 persones en estades que van de set a deu dies amb l'objectiu de gaudir de les vacances d'hivern mentre practiquen vòlei platja**. Aquestes jornades esportives es complementen amb activitats diverses d'oci, gastronomia i cultura que es desenvolupen també a la ciutat des de fa prop de deu anys.  
  
Naveiro ha destacat que no es tracta només d'un esdeveniment d'oci per a aficionats sinó que hi ha esportistes professionals de primer ordre com l'austríac Alexander Huber o l'alemanya Jude Sude que són a Gandia durant aquests dies, a més d'equips que ja estan preparant la pròxima participació en els Jocs Olímpics.  
_"Rebrem jugadors procedents de Polònia, Anglaterra, Alemanya, Àustria, Noruega, Països Baixos, Sèrbia, Eslovènia o Bèlgica, i també esportistes que vénen d'Amèrica. Brasil, Canadà o els Estats Units"_, ha explicat l'edil, incidint que, des del govern municipal, _"continuarem promovent l'arribada d'aquest tipus d'accions perquè suposen un salt qualitatiu i dinamitzen la platja fora de la temporada alta"_.  
  
Per la seua banda, Sendra ha qualificat aquesta operativa com a _"clau perquè desestacionalitzar totalment el destí. També és clau perquè parlem d'un tipus d'operativa de vida sana, vinculada a l'esport i que té un gran impacte econòmic"_. _"Més de 1.000 persones passen una mitjana de set dies a la nostra ciutat, no només consumint platja amb les activitats esportives i d'oci, sinó també gaudint d'una programació a la ciutat perquè coneguen i facen immersió a la nostra cultura"_. _"Que hi haja repercussió, no només en l'àmbit europeu, sinó també a escala americana és clau per a la nostra ciutat. Cada vegada ve més gent i ens coneix més gent. Tindre esdeveniments d'aquest tipus de turisme ací és una garantia que el públic internacional creixerà"_.  
  
**Marvin Polte, exjugador professional de volei platja alemany i actual CEO de Volley Tours**, ha explicat que _"vaig arribar ací fa com deu anys, vaig vindre al final d'aquesta platja, prop de les dunes, vaig donar una ullada a l'arena i, des del primer moment, em va semblar un lloc perfecte per portar jugadors. Aquesta és la raó per què hem vingut ací, a més de pel microclima, perquè la platja és perfecta, per les facilitats que tenim al voltant i per la col·laboració que ens presta l'Ajuntament de Gandia"_.  
  
Per la seua banda, Pau Sapiña ha incidit en la bona qualitat de l'arena i la proximitat dels hotels a la línia de platja (l'Hotel RH Bayren & SPA és el centre principal d'operacions de l'operativa) i ha posat en valor que la situació geogràfica de Gandia permet que els participants arriben en poc més d'una hora de cotxe una vegada han aterrat als aeroports de València o Alacant. _"A tot això hi sumem una excel·lent gastronomia, tindre el gimnàs del Grau a prop per als professionals, o les visites a la ciutat que s'hi organitzen. Tots els que vénen acaben enamorats de Gandia"_, ha finalitzat.

[Twittear](https://twitter.com/share)